Il-ministri għall-ambjent jiddiskutu kif jistgħu jitnaqqsu l-emissjonijiet tas-CO2 tas-settur tat-trasport bit-triq fl-Ewropa. Illum il-Kunsill qabel dwar il-pożizzjoni tiegħu (approċċ ġenerali) dwar regolament li jistabbilixxi standards tal-emissjonijiet tas-CO2 aktar stretti għall-karozzi tal-passiġġieri u vetturi kummerċjali ħfief ġodda. Il-ftehim tal-lum huwa pass ieħor lejn leġislazzjoni ġdida dwar l-emissjonijiet tas-CO2. Dan ipoġġi lill-industrija Ewropea tal-karozzi fit-triq it-tajba biex jinbnew karozzi aktar nodfa, jinvestu aktar fl-innovazzjoni, u jirrapportaw data tal-emissjonijiet aktar affidabbli. Sal-2030, il-karozzi l-ġodda ser jarmu medja ta' 35 % inqas CO2 meta mqabbla mal-limiti standard attwali tal-emissjonijiet. Din hija bażi soda li fuqha jistgħu jinbdew it-taħditiet mal-Parlament Ewropew. Elisabeth Köstinger, Ministru Federali tal-Awstrija għas-sostenibbiltà u t-turiżmu Il-ftehim tal-lum ifisser li l-Presidenza Awstrijaka għandha l-mandat biex tibda negozjati mal-Parlament Ewropew. L-ewwel laqgħa ser issir fl-10 ta' Ottubru. Ara l-infografika sħiħa Miri għat-tnaqqis tal-emissjonijiet Il-Kunsill qabel dwar miri ġodda għall-emissjonijiet tas-CO2 tal-karozzi u l-vannijiet. Il-medja tal-emissjonijiet ta' CO2 għal vetturi ġodda għall-passiġġieri rreġistrati fl-UE trid tkun 15 % anqas fl-2025 u 35 % anqas fl-2030, meta mqabbla mal-limiti tal-emissjonijiet validi fl-2021. Għall-vannijiet, il-Kunsill ser iżomm mal-miri kif proposti mill-Kummissjoni Ewropea: 15 % fl-2025 u 30 % fl-2030. Dawn huma l-miri għall-flotot madwar l-UE kollha. L-isforz għat-tnaqqis ta' CO2 ser jitqassam fost il-manifatturi abbażi tal-medja tal-massa tal-flotta tal-vetturi tagħhom. Vetturi mingħajr emissjonijiet u b'emissjonijiet baxxi (ZLEV) Il-Kunsill jaqbel li jaġġusta l-proposta tal-Kummissjoni dwar mekkaniżmu ta' inċentiv għal vetturi mingħajr emissjonijiet u b'emissjonijiet baxxi bħal vetturi li jaħdmu għal kollox bl-elettriku jew vetturi ibridi rikarikabbli fir-rigward tal-karozzi għall-passiġġieri. Il-punt ta' riferiment tal-2030 għall-karozzi żdied għal 35 %. Il-Kunsill iddeċieda li jintroduċi differenzjar aħjar ta' vetturi b'emissjonijiet baxxi fil-mekkaniżmu ta' inċentiv għal ZLEVs. Il-Kunsill qabel ukoll dwar inċentiv speċifiku għall-manifatturi biex ibigħu karozzi mingħajr emissjonijiet jew b'emissjonijiet baxxi fi swieq b'livell baxx ta' penetrazzjoni tas-suq għal dawn il-vetturi. F'termini konkreti, hemm differenzjar aktar favorevoli għal karozzi tal-passiġġieri rreġistrati ġodda fi stati membri fejn is-sehem ta' vetturi mingħajr emissjonijiet jew b'emissjonijiet baxxi huwa inqas minn 60 % tal-medja tal-UE. Għall-vannijiet, il-Kunsill qabel li jħalli l-proposta tal-Kummissjoni kif inhi. Data aktar affidabbli tal-emissjonijiet Skont ir-regoli l-ġodda, il-manifatturi tal-karozzi ser ikollhom jirrappurtaw data aktar robusta u aktar rappreżentattiva dwar l-emissjonijiet tal-karozzi u l-vannijiet. Il-Kunsill iddeċieda li jsaħħaħ id-dispożizzjonijiet billi jobbliga lill-manifatturi jirrappurtaw il-valuri mkejla minflok il-valuri ddikjarati . B'hekk il-kalkolu tal-miri ser ikun ibbażat fuq valuri mkejla skont il-WLTP. Il-Proċedura ta' Ttestjar Armonizzata fuq Livell Dinji għall-Vetturi Ħfief (WLTP) hija proċedura mtejba ta' verifika li tipprovdi valuri tal-emissjonijiet tas-CO2 u tal-konsum tal-karburant li huma iktar rappreżentattivi tal-kundizzjonijiet fid-dinja reali minn valuri miksuba permezz tal-proċedura tat-test użat qabel, iċ-Ċiklu Ġdid tas-Sewqan Ewropew (NEDC). Il-WLTP saret mandatorja għall-mudelli tal-karozzi l-ġodda kollha minn Settembru 2017 u għall-karozzi l-ġodda kollha minn Settembru 2018. Sfond u l-passi li jmiss Il-Kummissjoni ppreżentat il-proposta tagħha dwar ir-regolament f'Novembru 2017 bħala parti mill-pakkett dwar il-mobbiltà nadifa. Il-proposta kienet is-suġġett ta' negozjati dettaljati fil-Grupp ta' Ħidma tal-Kunsill dwar l-Ambjent qabel ma ġiet ippreżentata lill-ministri fil-Kunsill Ambjent fid-9 ta' Ottubru. Il-Ftehim tal-lum jippermetti lill-Kunsill jibda n-negozjati mal-Parlament Ewropew, li adotta l-pożizzjoni tiegħu fit-3 ta' Ottubru 2018. In-negozjati bejn il-koleġislaturi ser jibdew immedjatament - l-ewwel laqgħa ta' trilogu hi skedata għall-10 ta' Ottubru. L-għan ġenerali tal-proposta huwa li tikkontribwixxi biex jintlaħqu l-għanijiet tal- Ftehim ta' Pariġi u biex tintlaħaq il-mira ta' tnaqqis ta' 30 % madwar l-UE kollha sal-2030 meta mqabbel mal-2005 tal-isforzi li ma jaqgħux taħt is-settur tal-ETS (Skema għall-Iskambju ta' Kwoti tal-Emissjonijiet) stabbilit mill-Kummissjoni Ewropea, li hija tradotta f'miri nazzjonali fir-Regolament dwar il-Kondiviżjoni tal-Isforzi. Il-miżuri u l-miri proposti huma bbażati fuq il-qafas għall-klima u l-enerġija għall-2030 u l-istrateġija tal-unjoni tal-enerġija, li timmira lejn tnaqqis fl-emissjonijiet tat-trasport u l-konsum tal-enerġija. Il-ħtieġa mnaqqsa għall-karburanti fossili ser ittejjeb ukoll is-sigurtà tal-provvista tal-enerġija fl-UE u tnaqqas id-dipendenza tagħna fuq l-importazzjonijiet tal-enerġija minn pajjiżi terzi. Approċċ ġenerali Proposta tal-Kummissjoni Ara l-paġna tal-laqgħa